Dzelzceļnieku kultūras pils

Bijusī Dzelzceļnieku kultūras pils, vēlāk Maskavas Nams, ir Latvijas Republikas Satiksmes ministrijai piederoša ēka Marijas ielā 7 Rīgā. Vēsture Pils būve un darbība Baltijas dzelzceļa Rīgas filiāles Dzelzceļnieku kultūras pils ēku pabeidza celt 1976. gadā, līdz tam tās vietā atradās kinoteātris “Progress”. Pils tika uzcelta pašā Rīgas centrā 1976. gadā un darbu tur sāka dažādi mākslinieciskās pašdarbības pulciņi un kursi. Kultūras pils apkalpoja ne tikai dzelzceļniekus, bet arī mikrorajona skolu jaunatni, apkārtnes iedzīvotājus. Tajā darbojas ap 30 kolektīvu, starp tiem amatieru kinostudija, bērnu tehniskās jaunrades pulciņš, kur mazie nodarbojas ar dzelzceļa transporta modelēšanu, jauktais un bērnu kori, pūtēju orķestris, deju kolektīvs, estrādes miniatūru teātris, leļļu teātris. Pils sešos stāvos tika aprīkotas plaša, skaista zāle ar skatuvi, kafejnīca, daudzas nodarbību telpas. Pirmais kultūras pils direktors bija A. Buluševs. Maskavas Nams 2000. gada septembrī īpašuma maiņas rezultātā starp Maskavas valdību un VAS "Latvijas dzelzceļš" uzņēmums atteicās no ēkas un 2002. gada sākumā sākās tās pārbūve par "Maskavas Namu". Tā atklāšana notika 2004. gada 28. maijā Rīgas mēra Gundara Bojāra un Maskavas mēra Jurija Lužkova klātbūtnē. 2024. gadā, motivējot to ar Latvijas drošību, Saeima 11. janvārī galīgajā lasījumā pieņēma likuma projektu par Maskavas Nama pārņemšanu Latvijas valsts īpašumā, novirzot valsts budžeta līdzekļus, kas tiktu iegūti no valsts nekustamā īpašuma Marijas ielā 7 Rīgā Ukrainas sabiedrībai. Maskavas pilsētas īpašuma departaments un Maskavas pilsētas valsts unitārais uzņēmums "Maskavas Starptautiskās sadarbības centrs" apstrīdēja likuma "Grozījumi Ukrainas civiliedzīvotāju atbalsta likumā" 1. panta atbilstību Latvijas Satversmes 105. pantā formulētajām tiesībām uz īpašumu. Satversmes tiesas kolēģija atteicās ierosināt lietu, jo valsts institūcijām, pašvaldībām, valstij piederošiem uzņēmumiem, kas darbojas kādas valsts vārdā publisko tiesību jomā, nav Satversmē ietverto pamattiesību uz īpašumu Latvijā. Atsauces Ārējās saites Bijusī oficiālā mājaslapa